khistorydata/jeongjo-sjw-relations huggingface dataset:
정조 0년
都承旨洪國榮藥院直。左承旨蔡弘履坐。右承旨鄭民始坐。左副承旨金鍾秀坐直。右副承旨徐有防坐。同副承旨李普溫坐直。注書二員未差。假注書柳孟養藥院直李兢淵仕直。事變假注書李殷模奉命在外。
정조 0년
藥房都提調鄭在謙。提調徐命善。副提調洪國榮啓曰。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。入侍。宜矣。
정조 0년
金鍾秀。以弘文館言啓曰。本館下番。速日闕直。事甚未安。校理李秉模。副校理李敬養。旣有只推之命。竝卽牌招。以爲推移姑降入直之地。何如。傳曰。允。
정조 0년
傳于蔡弘履曰。推考房承旨入侍。
정조 0년
兵曹口傳政事。以安宗奎爲南兵使。
정조 0년
金鍾秀啓曰。吏曹判書李重祜。參判權噵牌不進。推考傳旨。今方捧入。而開政命下之後。如是違牌。不卽擧行。事甚未安。更爲牌招開政。何如。傳曰。允。
정조 0년
又啓曰。吏曹判書李重祜。參判權噵。再牌不進。推考傳旨。今方捧入。而開政命下之後。屢次違牌。不卽擧行。事甚未安。所當更請牌招。而一日三牌。有傷事體。何以爲之。敢稟。
정조 0년
傳于金鍾秀曰。吏判。不必過引。且是郞官事。與參判一體牌招。申飭開政。
정조 0년
金鍾秀啓曰。吏曹判書李重祜。參判權噵。三牌不進。推考傳旨。今方捧入。而特敎申飭開政之下。一向違召。尙不擧行。其在事體。誠極未安。所當更請牌招。係是四牌。何以爲之。敢稟。
정조 0년
傳于金鍾秀曰。特敎之下。不當若是。況以郞官事引義。尤不成體段。吏曹判書李重祜。爲先從重推考。與參判一體牌招開政。牌去來。申飭。
정조 0년
金鍾秀。以弘文館言啓曰。本館下番闕直。事甚未安。今日政。新除授玉堂。待下批仍卽牌招。以爲推移入直之地。何如。傳曰。允。
정조 0년
有政。吏批。行判書李重祜進。參判權噵牌不進。參議兪彦鎬呈辭在外。左承旨蔡弘履進。啓曰。原州判官今當差出。而本州以營下劇邑。素稱難治。不可不擇差。他道有聲績已準限未準朔守令。竝擬。何如。傳曰。允。
정조 0년
以沈履之爲大司憲。尹在醇李枰爲掌令。尹得孚爲正言。李獻慶爲副校理。沈有鎭趙尙鎭爲修撰。蔡濟恭爲判義禁。安鼎大爲右通禮。李聖模爲三陟府使。孟至大爲康陵別檢。李秉模爲吏曹正郞。李時楷爲崇寧殿參奉。金斗桓爲原州判官。
정조 0년
兵批。行判書洪樂性服制。參判閔百奮禁推。參議宋鍈病。參知柳焵入直進。承旨蔡弘履進。以李敬懋趙尙鎭朴在源爲副護軍。閔弘燮金載順尹弘烈李鼎揆李儒慶沈有鎭爲副司直。鄭宇淳趙時偉爲副司果。
정조 0년
以大司憲望單子。傳于李普溫曰。改擬以入。
정조 0년
傳于金鍾秀曰。館直不備已多日。卽爲牌招。推移入直。
정조 0년
金鍾秀。以迎接都監言啓曰。卽接伴送使移文。則勅行到平壤府。上副勅上去時。登快哉亭。所作律詩一首。絶句一首。今始出給。俱要刻揭。故分付該府。使之刻揭。而詩二本謄書上送矣。正書以入之意。敢啓。傳曰。知道。
정조 0년
丙申十一月十三日。兼春秋朴行淳。刑曹啓目。以慶尙監司李衍祥狀啓。壽進宮龍洞宮宮任等査啓。傳曰。原公事粧撰除良。宮監下送。稅外加捧。不爲遲晩。亦不明白納招。幺麽宮任。傳敎嚴問之下。如是瞞告乎。更良嚴問得情爲乎矣。若不直招。加刑取服之意。添問目嚴加盤問爲良如敎。
정조 0년
刑曹啓目。以李弼薰考律嚴處啓。傳曰。不問則已。旣問之後。幺麽衙客。若知嚴畏紀綱之心。則如是漫漶納供乎。渠旣以相議發賣。慫慂幻弄納供。其所用奸犯手等事。與官長符同。則宜無不知之理是置。更良嚴問取服爲良如敎。
정조 0년
義禁府啓目。以永與前府使鄭彦衡捧還時。換色出秩事。刑推得情啓。傳曰。或泛稱遲晩。或漫漶納招。俱極無狀。更良嚴問取招爲良如敎。
정조 0년
丙申十一月十三日辰時。上御尊賢閣。藥房副提調入侍時。副提調洪國榮。假注書柳孟養。記注官金鳳顯卜台鎭。以次進伏訖。國榮曰。今日日氣猝寒。聖體。若何。上曰。一樣矣。國榮曰。去夜寢睡。何如。上曰。善寢矣。國榮進永眞丹。上進御。上曰。金載順之疏漫漶爲辭。太欠明白。故予固訝之。堂箚果出。而所論頗了了矣。國榮曰。其疏名以討逆之疏。而其所聲罪。反忽於劇賊。殊無沬血憤痛之意。其心所在。固不可臆料。而以外面觀之。則頗涉怪駭矣。上曰。政官牌招開政。出榻敎上曰。藥房都提調提調入侍。出榻敎都提調鄭存謙。提調徐命善進前。存謙曰。日氣劇寒。聖體。若何。上曰。一樣矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。存謙曰。永眞丹。連爲進御乎。上曰。然矣。存謙請診候。上曰。不必診候。置之。可也。存謙曰。日寒若此。望日冒寒行禮。恐有傷損之節。在臣等保護之地。誠爲悶慮。親祭下敎還寢。似好矣。上曰。日寒雖酷。不得親奠。情理缺然。而大臣之請甚懇。當勉從矣。仍命書傳敎曰。大臣旣奏。孝明殿親押下敎。安徐。上曰。惠慶宮氣候。常以感冒有時欠寧。提調出去後。與諸醫議定湯劑。可也。上曰。大臣見金載順疏乎。存謙曰。俄始得見。而其疏語誠極駭然矣。此等之類。嚴加處分。然後有所懲畏。而隄防可嚴矣。上曰。南兵營。旣是關防重地。則每以未經兵使之人擬望。官方之疎忽。極矣。大臣之意。何如。存謙曰。聖敎誠然矣。關防之地。何等嚴重。而纔經水使。循例擧擬。殊非嚴關防重閫任之法意也。國榮曰。旣是謬例。則自今以後。以曾經兵使者擬望。似好矣。命善曰。以此永爲定式。則似無混淆之弊矣。上命書傳敎曰。南兵使。雖與北兵使有間云。而關防重地。南北無異。此後南兵使。以曾經兵使人擬望事。分付兵曹。定式施行。上曰。南兵使望。更爲擬入。出榻敎命退去。諸臣以次出。
정조 0년
丙申十一月十三日巳時。上御尊賢閣。推考房承旨入侍時。右副承旨徐有防。假注書李兢淵。記注官金鳳顯卜台鎭。以次進伏訖。上命書傳敎曰。節目各道方物。卽是任土之貢。固不可點退於捧納之時。而至於軍物。所係不細。亦不可一味不察。則近來各道。各營之進上筒箇弓矢鳥銃等物。全不成樣。弓不能放矢。銃不能放丸。筒箇及箭子亦然。而以今日觀之。中官則拘於顔私。敢請賞典。雖曰前例。諸道中。果有最優處。則傳敎政院。自該曹施賞可也。何必一自內帑頒賞乎。此已謬規。而況不謹貢獻之物。不念陰雨之用。賞何論哉。罪實有之。諸道監兵營軍器進上中。黃海兵使李漢泰。平安監司徐命膺。平安兵使李國賢。全羅兵使李聖師。統制使李邦綏。慶尙右兵使趙圭鎭。一竝緘辭。從重推考。以勵來後。又命書禁府刑曹公事判付。上曰。今日雖不得用刑。更爲捧公事。分付。命退。諸臣以次出。
정조 0년
丙申十一月十三日申時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。上命讀諸道狀啓。國榮讀奏訖。上曰。北關民事。已極愁亂。而關東之失稔。亦多關心。明春賑政。因道臣之請。已有區劃。而未設賑之前。能無涓瘠之慮耶。國榮曰。東北民事之可悶。誠如聖敎。而賑政則旣有區劃者。雖其未設賑之前。道臣守宰。必當盡心撫摩。仰體殿下宵旰之念。似不至於顚連之境矣。上曰。關東守令。無曠官者乎。國榮曰。三陟有闕。姑未出代矣。上曰。災年守令。不可不擇矣。命書傳敎曰。關東事可悶。且三陟大府也。今日政。無論已準朔未準朔。有聲績守令。各別擇擬事。分付銓曹。命奏禁府公事訖。命退去。諸臣以次出。
정조 0년
丙申十一月十三日酉時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。上曰。吏判之三違召命。豈不過當乎。其所引義。不過郞官之事。則何若是過爲撕捱乎。國榮曰。一再違牌。其在處義。不是異事。而至於三違召命。頗涉過矣。上曰。注書出去。吏判牌去來。連爲催促。賤臣承命。分付。上曰。吏判之職。卽古之大冢宰也。其責任豈不重且大乎。主張世道。激濁而揚淸者。固是吏判之職也。銓衡人物。量才而授任者。亦是吏判之責也。如非鑑明識博心公議正者。不可當是任矣。國榮曰。聖敎誠然矣。國之冢宰。若得其人。則非但官方無澆亂之弊。可見庶績有咸熙之美。而至於激濁揚淸。鎭安世道之責。亦係於冢宰之賢否。爲官擇人。孰非可愼。而此尤人君所可審愼。而不可輕授之職也。每於掄選之際。益加三思焉。上曰。卿言果合予意矣。上曰。吏判入來與否。注書出去知入。賤臣承命出問後。回奏曰。吏判承牌來詣闕外。而闕門已閉。故不得入來云矣。上曰。注書持標信出去。開陽門留門。賤臣奉標信出去。分付。國榮讀奏弘文館迎接都監草記訖。命退出。諸臣以次出。
정조 0년
鄭民始啓曰。大司憲沈履之未肅拜。執義金亮行在外。掌令李枰未肅拜。尹在醇在外。持平兪彦鏶金鍾厚在外。監察茶時之意。敢啓。傳曰。知道。
정조 0년
蔡弘履。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 0년
傳于蔡弘履曰。吏刑房承旨入侍。
정조 0년
傳于徐有防曰。大司憲留院上疏入之。
정조 0년
以修撰沈有鎭趙尙鎭牌不進罷職傳旨。傳于李普溫曰。只推。
정조 0년
前望單子。以趙尙鎭爲副應敎。
정조 0년
以副應敎趙尙鎭牌不進罷職傳旨。傳于金鍾秀曰。只推。更爲牌招。
정조 0년
傳于金鍾秀曰。分義不當若是。副提學吳載純。從重推考。更爲牌招。
정조 0년
傳于金鍾秀曰。若此不已。館錄將無可爲之日乎。無叚違牌。此何分義。副提學吳載純。從重推考。卽爲牌招。
정조 0년
金鍾秀。以弘文館言啓曰。新錄事。命下矣。今日齊會本館。而副修撰李魯述朴天衡。俱在外。上來遲速。有難等待。不得已與在京僚員。相議圈點之意。敢啓。傳曰。知道。
정조 0년
又以弘文館言啓曰。本館下番。姑降入直。事甚未安。修撰沈有鎭。旣有只推之命。卽爲牌招入直。何如。傳曰。允。
정조 0년
李普溫。以弘文館言啓曰。新錄事。命下矣。今方齊會本館。雖已備員。而副校理李敬養。疏批未下。修撰沈有鎭。陳疏留政院矣。旣有帶職僚員。則有違館規。不得擧行。何以爲之。敢啓。傳曰。竝許遞。卽爲擧行。
정조 0년
校理李秉模。副校理李敬養等疏曰。伏以學優則仕。古今之大經也。量力而退。人臣之通義也。苟或以未優之學。不量其力。徒知義分之可懼。而全昧廉防之爲大。則一身顚沛。舍之勿論。其爲辱朝廷而壞風敎。當如何哉。臣等。以材則不翅樗櫟之無用也。以文則殆乎魚魯之莫卞也。淸班顯秩。夫豈有毫分近似。而偏被誤恩。首膺華選。居常愧懼。若隕淵谷。當初冒出。雖乖於優則仕之意。目下所遭。庶幾爲量以退之機。故日昨之疏。略暴衷懇。及奉批旨及傳敎。勿辭之敎。問備之罰。罔非出於包容之德。臣等聚首惶感。益不知措躬之所。大抵伊時之事。固有所執。而智慮未周之失。亦自頓悟於聖敎之下。何敢復有所瀆擾。而第念朝廷之上。四維最重。去就之際。匹夫難奪。今若憑恃寵靈。揚揚冒進。則縱欲自怒。人謂斯何。左右思量。轉動無路。倘蒙聖上早賜遞斥。俾臣等無犯積逋之罪。獲遂自修之願。庶或稍有長進。鄙報涓埃。則此實臣等玉成之道。而亦豈非天地陶甄之澤也。玆隨天牌。申暴危懇。伏乞聖明。俯垂諒察焉。臣等固不以見識自處。而事在目下。敢此尾陳。終古亂逆之不戢。實由於懲討之不嚴。斯固人君深加懲毖處。而人臣沬血之義。尤無所逃於霄壤之間矣。嗚呼。麟謙簡恒。窮天極天之凶。妖雲逆淵。前唱後應之狀。旣有朝野之塗耳目。且仰綸音之揭日星。則爲今日臣子者。不臚列則已。如欲臚列。固當痛言其窩窟枝葉。嚴辨其脈絡根因。懲今日面陽背陰之徒。懼後世亂臣賊子之心。而日者金載順疏。果何爲也。遣辭漫漶。指意閃忽。使見之者。殆莫知凶逆之所以爲凶逆。義理之所以爲義理。噫嘻。痛矣。爲人臣討亂賊。當如是否。雖幸堂箚洞陳。天鑑俯燭。而處分經宿不下。輿情倍覺抑鬱。未知聖上。何所留難。而致此遲遲也。此不嚴處。義理無以著明。亂賊無所懲畏。安知無稍換頭面之類。接踵而起。幻形匿影。陰蓄潛萌。以成日後無窮之慮也。伏願聖明。亟降明旨。一以嚴懲討。一以嚴隄防。不勝幸甚。答曰。省疏具悉。金載順已處分矣。
정조 0년
大司憲沈履之疏曰。伏以臣於昨夜。伏奉憲府除旨。而臣自劃於臺地。積有年所。前後忝叨。輒被違逋之罪。蓋以匹夫之志難奪。咫尺之守有在也。忽於今夏。特授諫長時。則國賊未討。大論方張。凡有血氣含生之倫。莫不欲食肉寢皮。區區情勢。有不暇言。故臣遂章惶承命。與三司諸臣。逐日箚啓者。至閱月矣。幸賴聖斷赫然。王章快伸。沐浴之義。臣有所受。副急一出。雖不可已。若其弁髦四維。仍喪素守。又復彈冠於臺閣之列。則其辱朝廷而羞當世。莫大於此。臣雖無甚志節。豈認爲是哉。伏乞聖明。俯賜鑑燭。亟許鐫削。使大防無壞。微諒獲全焉。臣旣不敢以見識自居。則豈宜妄有陳列。而於目下事。有不容泯默者。卽前大司憲金載順之疏也。嘻噫。亂逆何代無之。而豈有若麟謙恒簡之窮天極地。陰慘妖慝者哉。前冬玉候之沈篤。國勢之危急。追思至今。心骨俱寒。聽政大策。義理至正。從違之間。存亡立判。而惟彼麟謙恒簡輩。惡浮耇輝。腸懷梟獍。內則締結排布。暗播不道之言。外則爭抗沮遏。顯逞無君之心。其凶鄙逆節。亘古所無。則誅討之義。懲治之論。固宜百世而如一日。寢夢而猶寤言。而今金載順之疏。則泛論戚里之禍。全失輕重之序。指亂源則徒知互對。論逆節則反多闕漏。意不別白。語涉漫漶。將使義理愈蓋晦塞。人心轉加陷溺。世道之害。國家之憂。有不可勝言者。臣竊爲駭痛也。堂箚駁辨。儘極嚴正。而只命遞差。迄無處分。非所以明好惡嚴防杜之道也。臣謂前大司憲金載順。亟施竄配之典。斷不可已也。答曰。省疏具悉。金載順事依施焉。卿其勿辭行公。
정조 0년
丙申十一月十四日。兼春秋朴行淳。刑曹啓目。以李弼薰考律嚴處啓。傳曰。觀此所供。則其所納招。專事呑吐是乎矣。用奸犯手等事。端緖旣露。不必於兩錢之間。更爲究覈。竝只過齋後。各別嚴刑後。考律處斷爲良如敎。
정조 0년
刑曹啓目。以壽進宮龍洞宮宮任等査出勘律啓。傳曰。僞稱宮差。科外濫徵。罔非法外。而此則自有當律。從當勘處是乎矣。某邑之加捧。某土之加稅。必非此宮任所自獨爲兺不喩。某宮任之用奸於某邑。某宮差之犯手於某土。更良嚴問區別。取招後啓聞。此宮任。旣非首任。又無擅恣之跡。當該宮任。亦爲査出勘律爲良如敎。
정조 0년
丙申十一月十四日辰時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。國榮進永眞丹。上進御。命讀大司憲沈履之疏訖。上曰。玉堂之箚疏連發。臺言又如此。其在防杜之道。不可不允從矣。國榮曰。公議旣如此。則似不可靳持矣。上曰。予於近日。見宋名臣錄。而古人之立朝事君之跡。多有柯鑑處矣。國榮曰。宋時名臣。多有可法者矣。上曰。趙普之以論語半部。佐太祖。半部太宗之言。何如。國榮曰。以行事觀之。則爲人陰刻。睚眦必報。若能得力於論語。則豈如是乎。其言似誤矣。上曰。趙普安天下之功。則果大矣。國榮曰。然矣。佐太祖。區處天下。收許多藩鎭之權。措國家於三百年之安。古人所謂子孫福祿。由安天下之功云者。果是矣。上曰。宋朝宰相中。李沆。多有可觀處矣。國榮曰。先儒論李文靖曰。宋朝名相中。最得大臣體。其言是矣。他姑勿論。每於朝謁奏事畢。必以四方之水旱盜賊等事。數數奏達。而其言曰。人主一日。豈可不知憂懼。若不知憂懼。則無所不至矣。此一事豈非得體者乎。此與漢魏相之輒白四方異聞及風雨災變之意也。欲使人主。常知有可憂可懼之事。而勿生驕心者。實出於愛君憂國之誠矣。上曰。然矣。韓富皆是名相。而韓琦之德業。可謂無愧古人矣。國榮曰。韓公嘗云。爲人臣者。盡力以事君。死生以之。至於成敗天也。豈可預憂其不成。遂掇不爲哉。此言實是爲人師法者也。上曰。雖曰文章有所不逮。而此等事甚有識見矣。命退去。諸臣以次出。
정조 0년
丙申十一月十四日巳時。上御興政堂。吏刑房承旨入侍時。左副承旨金鍾秀。右副承旨徐有防。假注書李兢淵。記注官金鳳顯卜台鎭。以次進伏訖。上曰。玉堂上下番。持登瀛錄入侍。命書傳敎曰。館錄有命。除拜已久。尙不出肅。分義道理。俱極寒心。副提學吳載純。從重推考。與新除東壁。竝卽牌招。今日會圈事。分付。上曰。玉堂傳旨。誤爲踏下。當該中官推考。出榻敎上曰。左右相入侍。左議政金尙喆。右議政鄭存謙。進前問候訖。上曰。箕伯狀聞中。江界蔘事。何如。尙喆曰。臣於蔘事。不待狀聞。而已知其弊矣。古則江界之民。以蔘銀之多産。生涯饒足。戶口漸增矣。挽近以來。銀店旣無其利。採蔘亦不如前。故民戶大縮。爲弊實多。不可不趁今變通。而添價事不無難繼之憂。定價事亦有難行之慮。至於禁私商。則似可爲之矣。上曰。定價事似是行不得之事也。存謙曰。然矣。物之不齊。物之情也。何可勒定其價乎。上曰。禁私商則好矣。而此亦人存而後。政可擧矣。尙喆曰。三件事臣等當更商確而稟定矣。上曰。唯。上曰。近來亞將乏人。甚可憫矣。存謙曰。然矣。守摠軍亦因乏人。不得差出云矣。上曰。勢將擇人陞用。而亦難得人。何以則好耶。尙喆曰。臣等旣在以人事君之地。當察人望與地處。而陞薦矣。上曰。喬桐誰可爲之。存謙曰。兵判似當。與臣等相議而備擬矣。上曰。李潤成之病。何如。尙喆曰。姑未快差云矣。上曰。捕將不可許久在外。喬桐不可不速爲出代矣。尙喆曰。口傳擇差。似好矣。命左右相先退。校理李在學。修撰李獻慶進前。上曰。雖無領相。亦爲堂錄。有例乎。考見登瀛錄。可也。在學曰。無領相而爲堂錄之例多矣。上曰。館錄經年後。始爲堂錄者。亦有例乎。對曰。此例亦多矣。而又或有館錄三年後。始爲堂錄之時矣。上命退。諸臣以次出。
정조 0년
丙申十一月十四日未時。上御尊賢閣。右承旨入侍時。右承旨鄭民始。假注書李兢淵。記注官金鳳顯卜台鎭。以次進伏訖。上曰。副學入來乎。民始對曰。俄又牌不進矣。上命書傳敎曰。副提學之事。極爲寒心矣。旣無情勢。又無嫌端。而一違再違。以違爲事。其所處義。無乃郞當乎。若以取舍人物之地。不卽膺命。則此副學設令許遞。他副學孰能冒當乎。不但事欠誠實。不擇燥濕之意。果安在哉。副提學吳載純。爲先從重推考。更卽牌招。申飭會圈。上曰。副學之承牌與否。斯速知入。賤臣承命出。以來詣闕外陳疏不進之意。仰達。上曰。疏語。何如。賤臣對曰。向來三司引義。皆蒙一遞。而獨自晏然爲撕捱之端矣。上命書傳敎曰。俄者飭敎。旣非强之以難强之義。復此違牌。有何所執。其所處義。可謂郞當之中。又郞當。況一日三牌。有傷體例。行副提學吳載純。爲先遞差。下義禁府推考。上曰。傳旨卽爲捧入。賤臣承命。持入以副提學吳載純遞差及禁推傳旨。上曰。俄者處分。不過一時飭勵。前副提學吳載純。禁推則分揀。復授前任。卽爲牌招會圈。上曰。館錄經年後。始爲堂錄。古例多矣。民始曰。然矣。上曰。副學今則可出耶。民始曰。旣伸廉隅。似無更爲撕捱之端矣。命退。諸臣以次出。
정조 0년
丙申十一月十四日酉時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。上命讀堂疏賜批。命書沈履之疏批。命書傳敎曰。近聞多竊發之患。且於夜巡。有下問事。捕將張志恒入侍。上曰。禮曹方有看檢事。大司憲沈履之。復授禮曹參判。出傳敎訓鍊大將張志恒進前。上曰。近日夜禁。何如。志恒對曰。連爲申飭。故近來則頗嚴矣。上曰。竊發之患。比比有之云。何無譏捕之事乎。志恒曰。近日連發。伶俐捕校。各別譏察。而姑無現捉者矣。上曰。此專由於夜禁解弛之致。卿出去。更爲嚴飭。可也。命退去。諸臣以次出。
정조 0년
徐有防啓曰。大司憲未差。執義金亮行。持平兪彦鏶在外。掌令尹在醇未肅拜。李枰陳疏留院。監察茶時之意。敢啓。傳曰。知道。
정조 0년
以備忘記。傳于徐有防曰。義理之不明。以其漏網之多也。揆以王章。太失於寬。巨濟府荐棘罪人養厚。依臺啓發遣都事。卽爲拿來。
정조 0년
傳于金鍾秀曰。守令中。如有上京人。竝入侍。
정조 0년
傳于徐有防曰。勘律後草記事。分付刑曹。
정조 0년
金鍾秀啓曰。右議政鄭存謙。依下敎來待矣。傳曰。入侍。
정조 0년
又啓曰。江陵府使金魯淳。密陽府使鄭存中。歙谷縣監朴仁榮。依下敎來待矣。傳曰。入侍。
정조 0년
徐有防。以義禁府言啓曰。因大司憲沈履之上疏。金載順竄配事。依施批下矣。金載順全羅道海南縣竄配。而以上疏內辭意。具罪目。依例發遣府書吏。押送配所。何如。傳曰。允。
정조 0년
蔡弘履啓曰。備邊司郞廳來言。今日賓廳坐起日次。而國忌正日相値。不得來會云矣。敢啓。傳曰。知道。
정조 0년
丙申十一月十五日。兼春秋朴行淳。刑曹啓目。以壽進宮龍洞宮。宮任等照律嚴處啓。傳曰。宮任等叚。不無罪焉。而事係令前。且與無土出稅後加徵有異。則犯手前濫徵等事。非獨該宮然也姑爲參酌照律。收贖放送。以懲日後爲旀。該色吏與邸吏之所爲首作者之慫慂。萬萬無據。宮任之如此。亦由於此輩之符同。令道臣各加勘律爲旀。邸吏段自該曹參酌勘律爲良如敎。
정조 0년
丙申十一月十五日辰時。上御尊賢閣。藥房副提調入侍時。副提調洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。國榮進永眞丹。上進御。命奏公事。仍命書判付。國榮曰。公事中以刑曹罪人事觀之。紀綱之解弛可知也。殿下每以振紀綱三字。發諸絲綸之間者。非止一再。而在下之人。不有國法。自陷大戾。此乃風俗不古。世道日下而然也。如此則人心終無以導化。紀綱不可以振勵。豈不可悶乎。此莫非殿下導率之化。有所未盡而然也。每於此等處。益加警省。是臣區區之望也。上曰。予自臨御以後。留心於時弊之矯革。紀綱之振作。前後傳敎。多般曉喩。亹亹不已。而尙未聞一弊之可革。亦未見一事之可振。此莫非寡昧不能蕫率之致也。而卿言如此。尤覺歉然。可不益加體念乎。國榮。讀奏狀啓訖。命退去。諸臣以次出。
정조 0년
丙申十一月十五日午時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。上命奏公事。國榮讀奏訖。上曰。捕將入來乎。國榮曰。俄已來待矣。上曰。捕將入侍。賤臣承命而出。與捕盜大將張志恒進前。上曰。巡邏及譏捕等事。其已申飭乎。志恒曰。巡邏則更加嚴飭。而譏捕亦多發捕校。使之各別譏詗矣。上曰。武藝別監試藝時。服色年久傷敝。數且不足云。勢將貿來耶。志恒曰。近年以來。久未貿來。所着者果皆傷敝而不足。今番使行。使之貿來。似好矣。上曰。武藝別監衣次蟒龍縀。今番使行貿來。出榻敎命捕將先退。上曰。谷山府使入侍。賤臣承命而出。與谷山府使吳載紹進前。上曰。上來有日乎。載紹曰。日前上來矣。上曰。谷山年事。何如。載紹曰。年事未免凶歉。入於道內中尤甚。故明春勢將設賑矣。上曰。有何民瘼乎。載紹曰。別無大叚民瘼。而至於些少爲弊之端。則略有之矣。上曰。何當何去乎。載紹曰。明將還去矣。上曰。久未相見。故玆命入侍矣。命退去。諸臣以次出。
정조 0년
丙申十一月十五日未時。上御興政堂。左副承旨守令同爲入侍時。左副承旨金鍾秀。假注書李兢淵。記注官金鳳顯卜台鎭。江陵府使金魯淳。密陽府使鄭存中。歙谷縣監朴仁榮。以次進伏訖。上下詢職姓名。謂魯淳曰。關東年事。何如。魯淳曰。嶺東則稍勝於嶺西矣。上曰。當設賑乎。對曰。然矣。上曰。無民瘼乎。對曰。向有還穀代捧之令。故民蒙實惠。而別無弊瘼矣。上曰。捧糴能不難乎。對曰。比他邑稍勝矣。上曰。何故上京乎。對曰。爲議設賑事。來于營門。而因爲父母墳省掃之行。受由上來矣。上謂存中曰。年事。何如。存中曰。洛東近地。未免失稔矣。上曰。無邑弊與民瘼乎。對曰。別無大端弊瘼矣。上曰。何故上京乎。對曰。才遭慘慼。爲營葬而來矣。上謂仁榮曰。年事。何如。仁榮曰。入於之次邑矣。上曰。有弊瘼乎。對曰。略有弊瘼。故論報營門。未及狀啓。而道臣已遞職矣。上曰。捧還。幾何。對曰。三千餘石之內。未捧爲四百餘石矣。上曰。爾則何故上來。對曰。以差員上來矣。命守令先退。上謂鍾秀曰。承旨之言。可謂有先見之明矣。養厚已欲爲伸冤之計。他尙何說。鍾秀曰。臣於前日。屢有所仰達。而養厚之外。不知有幾箇養厚。雖不可劓殄滅之無遣育。而至於昵近賊邊者。則亦不可不痛加懲治矣。上曰。堂箚善爲之矣。對曰。然矣。上曰。今番之逆。多出於巨室大族。比辛壬。尤難鋤治。是可悶矣。鍾秀曰。國之元氣完實。則雖有凶孽之餘。亦何敢肆其惡乎。益懋內修之德。則外攘似不難矣。上曰。然矣。命退。諸臣以次出。
정조 0년
丙申十一月十五日酉時。上御尊賢閣。都承旨入侍時。都承旨洪國榮。假注書李兢淵。記注官金鳳顯卜台鎭。以次進伏訖。上曰。捕廳罪人草供捧入。賤臣承命持入。上命國榮讀奏。上曰。捕廳從事官入侍。從事官李允彬進前。上曰。養厚謫所同留之人。定送捕校。使之捉來。上曰。近日夜禁解弛。多有竊發之患云。何不申飭乎。允彬對曰。夜禁初未嘗解弛。而今番飭敎之後。又加申飭。故人定之後。則街路之上。切無往來之人矣。上命退。諸臣以次出。
정조 0년
徐有防啓曰。大司憲未差。執義金亮行在外。掌令李枰尹在醇陳疏留院。持平兪彦鏶金鍾厚在外。監察茶時之意。敢啓。傳曰。知道。
정조 0년
以全羅監司李普行漂海人問情狀啓。承傳色口傳下敎曰。日寒如此。京譯急爲下送。問情以聞。
정조 0년
以備忘記。傳于徐有防曰。雖以養厚家文書觀之。朝紙之絡繹。書札之往來。若是頻繁。若是無難。以養厚之妖逆。敢生反案。自明之計。荐棘何等嚴密之事。又況負犯。何等凶惡。則身爲守土之臣。若有一分嚴畏國法之心。幺麽武弁。若是無忌憚。而不防守乎。亦焉敢曰。在官不知乎。巨濟府使尹衡烈。爲先令該府。拿問嚴繩。近來紀綱解弛。則不但此邑。他道之若此。可以推知。亦以此另加嚴飭。各該邑凡係麟厚簡恒等逆獄干連竄配之類。另加嚴察。俾無此等之弊。從當有廉察之道。亦以此下諭于全羅慶尙咸鏡等道監司。
정조 0년
李普溫。以義禁府言啓曰。巨濟府使尹衡烈。爲先令該府。拿問嚴繩。又遣羅將則有弊。養厚拿來都事。隨行羅將拿來事。命下矣。沿邊沿海不眷率守令。面看交代事。載在續典。而尹衡烈以絶島邑守令。時在任所。使養厚發捕都事。隨行羅將交代後。拿來之意。騎驛。分付。何如。傳曰。允。巨濟府使口傳差出。當日辭朝。給馬下送。
정조 0년
吏曹口傳政事。以李章漢爲巨濟府使。
정조 0년
鄭民始啓曰。臣與同副承旨李普溫伴直矣。因全羅道儒生柳逵等。上疏侵斥。陳疏經出。原疏。以國忌正日。纔已退却矣。卽爲牌招入直。何如。傳曰。允。
정조 0년
金鍾秀。以禮曹言啓曰。社稷祈穀祭。每於歲首上辛日。遣大臣攝行事。曾已定式矣。來正月初四日上辛。社稷祈穀祭。遣大臣攝行。何如。傳曰。允。
정조 0년
執義金亮行疏曰。伏以臣頃從縣道。冒入文字。以驥鐫免其非分之職矣。伏蒙聖慈。特遣史官。宣以御批。不惟不許所辭。乃更眷顧而念其疾病。奬褒而本之家世。仍又以爾亦無一見予之心爲敎。臣莊誦次還。惝怳慙恧。繼之以感涕之交集也。噫。君臣之義根於性而不可解。極乎天而無所逃。臣雖愚頑。豈至全昩。況今絲綸懇惻。諭召丁寧。臣以微末。叨此恩命。豈不欲進身天陛。一瞻耿光。以少伸宿昔犬馬之誠。而念臣匪才蔑學。不宜混廁於招延之列。實有如前所陳者。重以賤疾。年增月加。今秋則又添別證。蓋阽於危者屢矣。雖以向者珍劑遠頒。德意浹髓。得以須臾無死。而眞元旣脫。諸症交攻。委席奄奄。無望復起爲人。以此癃廢之狀。其何以出入闕庭。登降殿陛哉。虛縻重任。雖切悶慼。屢潰宸聽。亦甚猥屑。且伏聞朝家。曾有令甲。在外者辭疏不得至再。故惟泯默蟄伏。恭俟處分。而今爲四朔。迄未聞有所變通。若是而臣又不自控籲。誠恐卸解之無期。而瘝曠之愈久也。玆敢忘其僭猥。冒眛陳列。伏乞聖明。俯賜諒察。亟命遞臣本兼兩任。千萬幸甚。答曰。省疏具悉爾懇。今見爾章。可知舊病之尙未瘳可。企待之餘。悵缺何言。顧今民憂國計。茫無畔涯。而如爾讀書之士。尙無幡然之意。豈以予之誠意。有所未孚而然歟。自顧歉忸。俟病少間。幸卽登途。以副予側席慇懃之意。仍傳曰。此批答。遣史官傳諭于執義金亮行處。
정조 0년
丙申十一月十六日巳時。上御尊賢閣。藥房副提調入侍時。副提調洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。國榮進永眞丹。上進御。上曰。翰林被圈人在外者。皆上來云乎。國榮曰。尙有未入來者云。而翰試之尙未設行。亦涉可悶。分付本館。更爲催促。似好矣。上命書傳敎曰。翰林召試。待被圈人中在外者來。當卽設行。自本館更爲催促。過限不上來者。依例直捧禁推傳旨。國榮曰。沈履之疏本未下。故金吾不知金載順勘罪之何律。不得擧行云矣。上曰。原疏當出送矣。國榮曰。執義金亮行。疏批未下矣。上曰。將欲賜批。而方今民憂國計。茫無畔涯之時。山林讀書之人。無一幡然者。殊可悶矣。國榮曰。聖敎誠然。而招徠之道。惟在於務盡誠意。感回其遐心矣。上命書金亮行疏批。命退去。諸臣以次出。
정조 0년
丙申十一月十六日午時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。上曰。養厚何等妖逆。而朝紙書札之絡繹往來。若是狼藉。安有荐棘之意乎。以此觀之。則各道竄配之不勤防守。推可知矣。其在嚴隄防之道。不可不重繩。故巨濟府使俄命拿問矣。國榮曰。身爲守土之臣。不能檢飭。誠有其罪。不可無懲勵之道矣。上曰。湖南漂胡之接濟等節。本道似當依例擧行。而不無稽忽之慮耶。國榮曰。本道接濟。雖是依例擧行之事。在朝家柔遠人之道。不可不另加申飭。且使異國人。久爲淹滯。殊非嚴邊禁之意。從速問情。趁卽發送之意。亦爲分付。似好矣。上命書傳敎曰。漂人水陸間。從自願治送。襦衣等物。亦令備給事。分付該道。京譯官罔夜下送。不多日內問情馳啓事。一體。分付。命退去。諸臣以次出。
정조 0년
丙申十一月十六日酉時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。上曰。洪允中之巨濟首擬。是何事也。國榮曰。臣亦不知擬望之意。而似是無心之事矣。上曰。此是以鞫獄時文書。現捉汰去之人。則遽然擬望。豈不可怪乎。曾以激揚之意。屢屢下敎於銓曹。而頃者騎堂之擬。殆無嚴隄防之意矣。今又如此。尤極駭然。國榮曰。當此欲嚴隄防之日。孰敢有他意。而直不過疎率之致。不必深責矣。上曰。卿言誠然。而其在懲後之道。不可置而勿論矣。國榮曰。疏儒以不捧其疏。侵斥喉院。故諸承旨方欲徑出。臣則雖在藥院。諸承旨旣皆徑出。則亦甚難安矣。上曰。知申則旣在藥院。與在院承旨有異。有何難安者乎。上曰。儒疏之初不捧入。何故也。國榮曰。凡係儒疏。關由於太學。然後始爲來呈。卽朝家定式。而此疏則初不關由於太學云。故不爲捧納矣。上曰。齋任復古後。京外儒疏。必關由後來呈。已有定式。而不有朝家之定制。肆然封章。此亦紀綱所在。政院之不爲捧入。固是矣。國榮曰。儒疏之每每如是。亦甚可悶矣。上曰。同副入來乎。國榮曰。俄已承牌矣。命退去。諸臣以次出。
정조 0년
丙申十一月十六日二更一點。上御尊賢閣。坐直承旨入侍時。右承旨鄭民始。假注書李兢淵。記注官金鳳顯卜台鎭。以次進伏訖。上命書傳敎曰。俄者巨濟府使望筒還下。下口傳下敎。予意豈在於不擇耶。設以不擇。有所處分。忽以兵使備擬。殊涉變常。巨濟府使更擬之望勿施。更爲擬入事。分付。上曰。巨濟府使望催促捧入。又命書傳敎曰。予之前後諄諄面諭於吏判者。意謂嚴堤防而務激揚矣。日前騎堂之擬。殆無激揚之意。大抵羸豕之漸。安知不在於薰蕕同器乎。伊時非不欲處分。而特以銓長任重。而大政隔月故也。俄見巨濟之望。又何其全不留意於激揚也。交通重囚。旣遞時任府使。則以文書現捉。汰去衛將於鞫獄方張之時者。遽以擬之。不少留難。實非所期於吏判者。當此不嚴堤防。不思激揚之日。不可無警勵之道。況司謁傳敎。雖不顯諭。而以予記念者。在今日銓地者。其豈不知而忽以曾經兵使之人。擬之於元不相當之職。大欠商量。吏曹判書李重祜罷職。民始讀奏巨濟府使望。上落點。上曰。巨濟府使卽令肅拜。仍爲下直事。分付。命退。諸臣以次出。
정조 0년
都承旨洪國榮藥院直。左承旨蔡弘履坐直。右承旨鄭民始坐。左副承旨金鍾秀坐。右副承旨徐有防坐。同副承旨李普溫坐直。注書二員未差。假注書柳孟養藥院直李兢淵仕直。事變假注書李殷模病。
정조 0년
鄭民始啓曰。大司憲未差。執義金亮行在外。掌令李枰尹在醇陳疏入啓。持平兪彦鏶金鍾厚在外。監察茶時之意。敢啓。傳曰。知道。
정조 0년
又以都摠府言啓曰。副摠管李邦一。以今日入直武藝別監軍兵等試放事。景福宮晝仕出去之意。敢啓。傳曰。知道。
정조 0년
蔡弘履。以兵曹言啓曰。兼司僕將柳孝源兼帶內乘。勢難兩處供職。且有身病。累度呈狀乞遞。事勢旣如是。則宿衛領軍之將。不可强令察任。所帶兼司僕將。今姑改差。何如。傳曰。允。向於本曹佐郞沈念祖改差草記未下批之前。監軍望單。任自拔之。故旣有飭敎。則今日禁軍番將望單。以兼司僕一番將。書以未差於草記入啓之前。又從以未差代。代將書入。豈知草記批答之允不允。而有此不察之事乎。
정조 0년
傳于李普溫曰。吏曹判書前望單子入之。
정조 0년
吏曹判書前望單子。以李徽之爲吏曹判書。
정조 0년
傳于李普溫曰。新除授吏曹判書。牌招察任。
정조 0년
李普溫。以迎接都監言啓曰。卽接伴送使移文。則勅行到嘉山郡。副勅作七言律一首。要爲揭板。故分付該郡。使之刻揭。詩本謄書上送矣。正書以入之意。敢啓。傳曰。知道。
정조 0년
蔡弘履。以備邊司言啓曰。卽見全羅右水使閔惠洙狀啓。則以爲漂海人從水路願歸者。有鐵錨備給之請。而我國匠手。莫知制撲。無以打造。年前漂船棄置鐵碇三坐。方在本營。以此一坐許給事。請令廟堂。稟處矣。漂人中若從水路還歸。則以本營所在鐵錠一坐。依所請許給。其他船中什物。亦令依其願。一體精造備給之意。分付。何如。傳曰。允。卽速分付。俾勿遲滯。
정조 0년
徐有防。以義禁府言啓曰。因平安監司徐命膺查啓。刑曹粘目內李夢齡。雖是爲子訟寃。專沒本事。欺罔天聽。欲爲推諉於在逃奴子之狀。更查之下。節節綻露。紀綱所關。萬萬無嚴。所當令道臣。依律嚴懲。而曾經武兼移本府處之事。允下矣。李夢齡。時在平安道渭源地云。依例發遣府羅將拿來。何如。傳曰。允。
정조 0년
李普温。以刑曹言啓曰。衙客李弼薫供辭啓目判付內。過齋後各別嚴刑考律處斷事。判下矣。依判下。罪人李弼薫嚴刑一次後。取考法文。則續大典雜令條。有曰。凡官庫錢穀。京外官料理爲名。那移防納者。依那移出納律論。大明律那移出納條云。凡各衙門錢糧等物。監臨主守那移出納者計贜。准監守自盗論。二十五貫罪。止杖一百。流三千里。罪人李弼薫。依此律決杖一百。流三千里。定配於全羅道海南縣。而旣施一次之刑拷訊。十日後決罰。載在法典。今姑嚴囚。過十日後。決杖押送配所之意。敢啓。傳曰。知道。
정조 0년
徐有防。以義禁府言啓曰。在謫遭親喪者。許令給暇歸葬事。載在法典矣。慶尙道慶山縣押梁驛徒配罪人鄭允德。今月初五日遭母喪云。依法典歸葬間給由之意。分付該道臣。何如。傳曰。允。
정조 0년
蔡弘履。武臣堂上朔試射所差備官。以試官意啓曰。今日朔試射時。宣傳官白東俊。羽林衛將金俊等。俱以未滿四矢。竝依承傳罷職。何如。傳曰。允。
정조 0년
大司諫金尙集疏曰。伏以皇穹降割。仙馭上賓。玄隧永閟。歲聿將窮。以殿下出天之孝。見墻之慕。撫時哀霣。蓋復何堪。仍伏念臣罪逆不天。禍延先父。恩養未卒於奉檄。至痛遽纒於含索。創巨釁深。理宜滅死。而一縷冥頑。視息猶存。喪制纔闋。萬死已訖。俯仰寃號。天地茫茫。歸依松楸。忽忽無人世之念。而迺者諫省新命。遽下於三年不呼之餘。手擎除書。誰與爲榮。枯荄復生。死灰重燃。聖恩雖感於不遺。私痛益切於靡逮。噫。臣之亡父。偏被先大王壽考之化。生前之眷顧靡逮。身後之恩榮備至。哀綸遠降。賵禭特加。存沒銜感。隕結難忘。而豈意寢苫之危喘。遽抱遺弓之至哀。朝晡月朔之班。一未效臣子之常分。孤恩負德。此何人哉。其將爲不孝之子。不忠之臣。命之窮矣。情亦慼矣。鮮民之生。靡所依仰。唯有聖明。父母於臣耳。戀主之誠。在物猶然。資父以事。卽臣之情。顧今一初淸明。萬品咸覩。追离筵昔時之叨陪。仰黼座新日之方升。身雖伏於田畂。心則懸於宸極。伏況亂逆之作。從古何限。而暗地紏結。內外交煽。譸張凶言。危逼聖躬。豈有若今年諸賊者哉。何幸乾斷廓揮。處分嚴正。眞可以建天地而不悖。俟百世而不惑。宗社之得有今日。天也。臣於此時。豈不欲一登文陛。仰覲淸光。粗伸奔問之忱。少效懲討之義。而第臣於年前。待罪下邑。方在解由未出之中。該曹檢擬。雖未及照察。公格甚嚴。自在當遞。而病淹鄕廬。旣無以引避自處。玆從縣道。猥入文字。伏乞聖明。察臣見職之不可曠日虛帶。亟命該曹。照例遞改。以存公法。以安私分。不勝幸甚。答曰。省疏具悉。爾其勿辭。上來察職。
정조 0년
司諫金履禧疏曰。伏以臣旅次一疾。日就危篤。且緣臺銜之虛縻。益覺病上之添病。日前辭疏。略陳實狀。庶幾天日之明。有所俯燭。亟賜鐫斥。及承批旨。威罰不加。職名自如。臣誠惶霣迫隘。莫省攸措。臣之知識言議。自知甚明。雖使臣身無疾病。强策駑鈍。萬無堪承之望。況此神昏氣促。方在㱡㱡垂盡之中。渾不識四到者乎。種種危惡之症。雖不敢猥陳仰浼於淸燕之覧。而實病難强之狀。已爲通朝之所共知。玆於召牌之下。復敢疾聲哀籲。伏乞天地父母。俯垂矜察。特命譴削。俾便調息。以存國體。以全微喘焉。臣於病昏之中。亦有所耿耿憂懼者。敢此附陳。顧今化理淸明。朝野胥欣。凡在含生之倫者。孰不於變於陶甄之中。而不幸凶逆積年熏染之餘。人心䧟溺。孰處難忘。至於金載順輩。亦敢潛售暗逞於大明中天之下。有識之隱憂永歎。庸有極哉。帝王包容之德。雖貴於鎭安。逆邊卵育之徒。決不可掩置。反貽聖世無窮之慮。臣固不敢知如此者幾人。而至若朴宗岳之左右翺翔於麟謙兩賊之間。往來親密於養泰羣妖之中。十手難掩。同朝共憤。而因循狃安。迄無屛黜之論。臣嘗竊爲之慨然矣。方當怪鬼跳踉。隄防漸弛之時。恐不宜一向置之於相忘之域。伏願殿下。諒義理之不可不明。察公議之不可不循。亟施竄逐之典。俾聳瞻聆之地。不勝幸甚。答曰。省疏具悉。朴宗岳事。更當下敎矣。爾其勿辭。調理察職。
정조 0년
掌令李枰疏曰。伏以臣姿旣庸陋。識又蔑劣。不合於淸朝耳目之任。臣亦自知前後冒出。豈曰是稱。而每當朝家有事之時。不敢言私故也。顧此聾瞽之行。擿埴之狀。頃忝納言。李弘濟事。初不詳審。率爾論啓之後。亦自疑其太輕。及承恩遽之批旨。洞諭無餘。臣奉讀再三。怳如發蒙而見靑天。退伏省愆。自訟不暇。果然人言來矣。尙誰咎哉。推此一事而觀之。庸愚憒劣。不稱是職。庶或聖明之俯燭矣。意外憲府新命。雖下於藏藪之聖意。而顧臣悚恧之忱。豈以恩除之誤叨。肆然承膺。不念貽羞之戒哉。自今以後。臺端一步。便成鐵限。且素患咳嗽之症。挾感發作。繼晷達宵。喘喘欲死。伏乞聖慈。俯諒臣情勢之難强。更憐臣病狀之危苦。亟削臣職。以存廉防。以安私分。千萬幸甚。臣旣不敢以言責自居。惟以乞免爲事。則不宜贅及他說。而事在目下。不勝憂憤。敢此尾陳。惟聖明垂察焉。噫嘻。痛矣。從古亂逆。何代無之。而其窮凶極惡。未有若麟謙恒簡雲淵等諸逆者也。爲人臣。若知君臣之大義。則雖使諸賊。骨肉之親。竹馬之交。固當割之如刀鉅。逐之若鷹鸇。固結誠心。戮力嚴討。以杜日後。陰護逆邊。潛唱凶譎之論。斯爲忠國之職分。而噫。彼金載順。抑何心腸。罔念此義。回戀舊窟。不斷情根。所謂討逆。何漫漶也。始自麟謙。以至恒簡雲淵等諸賊。或沮戲大策。或傳播不道。興訛鼓妖。千百爲計。幾使宗國顚覆。聖躬濱危。厥罪有浮梁冀士良。而此誠窮天極地之惡。則固當以如此者爲窩窟。如此者爲根柢。打破臚列。顯言嚴討。可也。而不此之爲。只以戚里貪饕榮祿等語。泛稱說去。臣未知其意之所在也。噫。若以此疏。傳之後世。則後世之人。其將曰。此輩暗室謀逆而伏法乎。仰亦曰。要路含權而得罪乎云爾。則惟彼一疏。疑亂大義。唱起凶論之一大機關也。思之及此。寧不懍然而寒心哉。此而若不嚴防。則幻形匿影。陰著潛萌者。必將接跡而起。其日後無窮之慮。容有極哉。臣謂金載順陰護情節。設鞫嚴問。斷不可已也。答曰。省疏具悉。疏陳可尙。金載順只施竄配。意亦在焉。爾其勿辭察職。
정조 0년
獻納金東淵疏曰。伏以皇天降割。仙馭上賓。時序屢換。慟隕冞切。因伏念臣家。有八耋偏母。居恒善病。藥餌爲命。臣之情理。豈有離捨遊宦之勢。而薇垣除旨。忽下意外。馹召繼降。鄕里動色。臣以惶以感。不敢久淹。抑情登途。昨始來伏私次。而臣姿性魯下。年紀向衰。淸朝耳目。決難堪任。矧今新化淸明。聖志奮發。當周王訪落之日。推殷湯好問之心。十行絲綸。一念懇惻。至罷不言之諸臺。以視求助之盛德。是時臺閣之任。宜擇剛方之士。以副虛佇之意。而今乃以如臣骫骳巽軟。曾試蔑效之人。苟然充擬者。抑何故也。聞命卽趨。雖出嚴畏之義。揆分不稱。斷無承膺之望。玆敢略暴微懇。仰瀆崇聽。伏乞聖慈。俯賜鑑諒。亟命刊改。以淸臺選。以安私分。不勝幸甚。臣方乞免。豈容贅他。而事關懲討。志切憂憤。略此附陳焉。噫。從古亂臣賊子之顯犯手勢。謀危國家者何限。而若其譸張於承儲之日。疑亂於代攝之際。暗地潛售。以動搖國本者。最爲極惡大憝。而殆有浮於稱兵犯闕之兇。苟不能探本塞源。爲懲前毖後之圖。則譬如種根之不拔。伏火之漸燃。其爲貽禍於將來者。自古已然。雖以辛任事言之。耇輝鏡夢之諸逆。其身雖誅。耇輝鏡夢之餘黨。其罪未正。此固出於先大王盛德至仁。過於涵貸。不爲窮治。馴至餘惡罔悛。爲禍轉深。儻使乙亥處分。早下於辛壬之後。則其流之患。豈若是其甚耶。噫嘻。今之麟謙恒簡等諸賊。卽前日之耇輝鏡夢。而其綢繆排布。換頭改面。或煽妖言。或嗾凶疏。沮戲代聽之不足。乃敢睥睨於御極之後者。視辛壬諸凶。反有甚焉。臣僻處鄕第。罕入京都。雖不得的聞其治逆之始末。逞凶之源委。而以綸音之昭布者及萬口之所憤嫉者觀之。心膽欲裂。毛骨俱寒。而如彼金載順者。抑獨何心。顧戀窩窟。漫漶義理。自不覺眞贜之呈露於一疏。人心之陷溺。國是之眩亂。一何至此於是乎。一國齊憤。三司交章。請竄請鞫。義正辭嚴。臣不欲更事煩縷。而若使在廷之臣。早爲之圖。打破逆窟。如今日討載順之義。則渠何敢投疏嘗試。若是其無嚴耶。何幸聖慮深遠。乾斷揮廓。特允臺啓。命拿養厚。獨漏之魚。何患乎逃罪。未化之梟。可期其知戢。第與養厚。同一附麗。連一腸肚。作爲麟謙恒簡之羽翼者。泰淵是也。其妖邪之性。濫猾之習。已悉於前後疏啓。而臣於昨年春。以鑄錢事。略論泰淵營私肥己之狀。臣實庸懦。不能斥言其黨凶濟惡之罪。只就恣用錢貨之一端而憂之矣。因此而大爲謙賊之所恚怒。至以御將國邊人等說。恐喝咆哮。無所不至。自是臣不得更入臺垣者。殆一年餘矣。臣之所憤。切於泰淵者。非爲私憾。其固結凶賊與養厚黨助之罪。決知其難貸。故自鄕廬承命之日。擬論兩賊一串之惡。以破諸逆肆凶之源。乃者請拿之啓。獨允於養厚。而尙靳於泰淵。臣誠訝惑。繼以憂憤。臣謂荐棘罪人尹泰淵。一依養厚例。拿鞫得情。斷不可已也。至如翼龍陰慘叵測之情節。雖以臺啓中措語見之。決不可一日容貸於覆載之間。且其以凶賊傔人。受凶賊之指使。暗地和應。欲售其惎間不道之計者。尤不可不究覈而乃已。亦願亟從河翼龍鞫問之請。以重獄體。以遏亂源焉。前參議洪檍。賦性回邪。行己陰祕。勢利所在。廉恥都忘。締結群凶。十手難掩。新化以後。渠亦自知其罪。向來之黽勉討逆。稍似革面。近日之閃忽蹤跡。依舊伎倆。搢紳之間。有口皆言。頃年灣府之得除。亦出謙賊之酬功。勅需銀貨。運餉穀物。恣意翻弄。盡歸虛簿。至今爲灣上無窮之弊。如此反覆無恒。貪濫不法之人。不可置而勿論。臣謂爲先施竄配之典。可也。噫。殿下秋間所下綸音之末。引孟夫子不敎罔民之訓。諄諄曉諭。欲使舊染之類。咸與維新。此誠天地好生之德也。聖王先敎之意也。宜其感及豚頑。革祛狼毒。而由其隄防不嚴。將有潰決之慮。稂莠不鋤。將有滋蔓之漸。爲今日計。莫若本之以仁。照之以明。斷之以武。毋事姑息。忽於防患。毋施小恩。任其長惡。夫然後天理可明。人心可正。邦命可固。而古人所謂以生道殺人者。正爲今準備語也。伏願殿下留神焉。答曰。省疏具悉。泰淵姑不拿鞫。豈無意也。河翼龍事。亦有所商量者矣。洪檍事。未知其人之果何如。而灣府事其令該府行査焉。爾其勿辭察職。
정조 0년
掌令尹在醇疏曰。伏以臣於臺職。自知人器之不稱。豈有堪承之望。而前後有除。輒皆冒膺。曾未能出一言論一事。以效一日之責。每自循省。悚恧靡措。向以臺廳增修事。致承嚴敎。罪止薄罷。至今追思。惶蹙冞深。臣於伊時。適以踪地之難安。祭班進參之外。未嘗入臺廳一步地。其增其修。雖無干涉者。而事在臣待罪臺銜之時。則今何敢以現告之混入。爲晏然自恕之計乎。不意收敍未幾。新除忽下。臣誠惝怳感激。莫省攸措。訟愆之義。愈久靡已。蔑效之地。亦難更叨。玆敢略暴微懇。仰瀆崇聽。伏乞聖慈。俯賜鑑諒。亟命鐫改。以重臺選。以安微分。不勝大願。臣方自引之不暇。不宜拖及他說。而誠切應旨。事在目下。不容泯默。敢此尾陳焉。夫人國之大患。莫甚於言路之閉塞。帝王之盛節。莫大於言路之恢張。顧今一初淸明。百度修擧。法行懲討。亂逆次第鋤祛。治懋激揚。貪贜擧皆戢畏。政令施措之間。無一事不得其正。而但所欠者讜言耳。今之言者。皆曰。周文有不諫亦入之德。宋祖有自不爲非之美。非無憂治危明之誠。而其如聖朝之無闕事。何哉。儻如其言。堯門。何以懸敢諫之鼓。禹庭。何立誹謗之木乎。廼者聖心奮勵。宸綸誕敷。十行求助。字字懇惻。有足以感動臣隣。開發聾啞。果然不數日之間。乖候始調。冬寒時若。天人孚應之理。如響斯捷。商桑之枯。宋熒之徒。何以加此。然而天心之降格。若是其神。而廷臣之含默。猶夫如前。其所以應上旨答休命者。不過玉署一箚而止。於是乎益見聖主有來諫之德。而臣下有不言之罪。此莫非如臣庸陋。猥玷言地。不能對揚之故。而若其求言而言不進者。惟在殿下之反求焉。反求之道。無他。不可曰。一心做去。以實德行實政而已。試以殿下求言一事言之。果能常存此樂聞之心。思日孜孜。無少間斷。一求而不言則再求之。再求而不言。則至于三至于四。毋以虛文。期有實效。言者賞之。不言者罪之。若魏徵告唐宗之言。如是而不已。則聖德益底高明。臣下孰敢不言。臣本庸常拙訥。無他新奇裨補之說。而常談之中。自至理。惟殿下懋哉。噫。亂臣賊子。何代無之。而其不滿聽政。沮戲大策。以售其滔天射日之凶者。如麟厚恒簡等諸賊。義理猶未盡明。藪窟猶未盡破。至於今番金載順之疏而極矣。渠本以向來指目中人。過蒙涵貸之恩。得免黨與之誅。保有官秩。竊居憲長。所當革面於舊染之外。改心於新化之中。感激圖報之不暇。而今其一疏。外若攻斥戚里。內實營護凶賊。全無沫血之義。敢懷嘗試之計。龜柱之凶猾不道。亦不足謂之詳論。而麟厚之惡逆源委。反有若未忍極言。其遊辭漫漶。用意閃忽之狀。堂箚所論。旣嚴且截。臣不欲更汚筆舌。蓋此輩所謂討逆者。只於皮膜外糢糊說去。終不肯明目張膽。探本溯源。劈破聽政上大義理。若此不已。國是終無以大定。人心將至於陷溺。思之及此。寧不懍然。其愛護諸逆。旨意陰譎之端。臣謂不可不一番究覈。而前都憲之只請竄配。未免失之太寬。臣誠駭惑。莫知其故也。仍伏念纂輯之命。今旣月于斯。而因一二在外堂郞之不卽上來。設廳會同。稽延至此。使莫重義理之書。至今不成。照魅之鏡。未卽高懸。伏莽之寇。不知懲畏。臣謂不多日內。開局纂修。俾一部謹嚴之書。毋至延拖。而中外之人。有以知逆順之分。不勝幸甚。答曰。省疏具悉。莫知爾爲何狀。今見所陳。良可尙也。上款所勉。當體念矣。金載順已處分。何必拿鞫。纂輯設廳。爾言是矣。養厚處分後。當卽擧行。爾其勿辭察職。
정조 0년
副校理李獻慶疏曰。伏以日月屢嬗。冬序已深。仰惟聖情攀慕。撫時如新。臣衰憒無能。觸事生疣。薄勘荐降。兢惶彌切。聖恩不遺。敍命旋下。且聞有纂輯廳堂郞催促上來之命。沐浴之義。兼以往役。故舁疾竭蹷。來伏旅邸。祗俟開局之期矣。館職新除。又下此際。怵分畏義。隨牌就直。而第臣犬馬之齒。垂及六十。蒲柳之質。早已凋謝。行步蹇澁。視聽昏短。加以風眩之症。往往而劇。精神瞀亂。如坐大霧。肢節酸疼。多臥少起。花甎畵省。便作臣養病之坊。循省愧懼。誠不覺惶汗之沾背也。臣得伏見。頃日綸音下者。尤助臣隣。導之使言。辭旨懇惻。誠意藹然。雖夏禹喜聞過之德。周成訪予落之美。何以加此。臣旣處是職。實感斯會。則豈敢以癃衰病昏。無所省覺。而不效腐淺之言。以答勤摯之意哉。是月也陽長之初也。其卦爲復。復之初九曰。不遠復无祗悔。元吉。程子釋之曰。顔子无形顯之過。夫子謂之庶幾。乃无祗悔也。蓋顔子之過。非如衆人之過也。一念之發。微有過差。則未嘗不知。未嘗不改。此所謂不遠復无祗悔也。殿下自卽祚以來。言動云爲。必法古訓。政令施措。允協天心。環東土生民。雖愚夫愚婦。莫不歡欣鼓舞。想望至治。形顯之過。臣未之仰覩。而第於本源之地。精一之工。乃從古聖人之所兢兢也。臣未敢知殿下燕間幽獨之頃。果無顔子一念之差乎。對天時陽線之初長。勉春噓物茁之新工。則可以基萬化於誠。幾囿八域於方寸。詎不休哉。詎不韙哉。今當天雷之初復。便省大壯之雷行。雖未知休咎之如何。而益之傳曰。君子觀風雷相益之象。而求益於己。大壯之傳曰。君子之大狀。莫若克己復禮。殿下取二卦之義。以爲進德之助。治心則兢惕戒謹。爲中和位育之本。臨政則奮勵勤孜。爲諴和祈永之基。讀書則不泥言語文句之末。而必求二帝三皇之心。求賢則必勤搜訪招延之誠。而期致邃學博聞之士。則古聖王盛德大業。固在乎是。顔子之无祗悔。有不足言矣。況今天誅未快。凶徒假息。懲討之論。便作古紙於臺端。禍亂之機。不知冥伏於何地。而玩愒時日。王綱解紐。致使義理晦塞。世道壞亂。未見沫血慷慨之論。反有游辭漫漶之計。至於金載順疏出。而隄防之不嚴極矣。凶賊之窩窟旣深。人心之陷溺已久。今日面陽背陰之徒。安知止於載順一人哉。此等時象。決非臣子恬嬉暇豫之時。而亦豈非殿下奮發行討。使斯世一大懲創之機乎。朱子詩曰。忽然半夜一聲雷。萬戶千門次第開。此言至日之雷。能闢群陰之閉塞也。又聽雷詩曰。我願君王法天造。早施雄斷答群心。此言乾斷之廓。願如轟燁之奮迅也。殿下誠能履陽復之會。法雷行之象。夬揮乾斷。廓開群陰。則嚮日之一聲雷。安知非警發我殿下大振作之志。而啓我東三陽回泰之運耶。天人之間。雖曰遼遠。精神相感。聲氣相通。雷電之告警。實非偶然。似若會時而發。故臣敢以此。終始言之。伏願殿下勿以爲乃言無稽而忽之。留神澄省焉。答曰。省疏具悉。其所陳勉。可謂實際語。當體念之矣。
정조 0년
丙申十一月十七日。兼春秋朴行淳。刑曹啓目。罪人尹起莘。各別嚴刑。期於得情。啓。傳曰。更加嚴刑取服爲良如敎。
정조 0년
刑曹啓目。以罪人李光點更推。啓。傳曰。旣已直招。更無發明之端是去乙。焉敢一向變辭乎。其所凶獰。比他囚自別。除尋常各別嚴刑。期於取服爲良如敎。
정조 0년
刑曹啓目。罪人奴金伊更推。啓。傳曰。除尋常各別嚴刑。期於取服爲良如敎。
정조 0년
丙申十一月十七日辰時。上御尊賢閣。藥房副提調入侍時。副提調洪國榮。假注書柳孟養。記注官金鳳顯卜台鎭。以次進伏訖。國榮曰。日寒猝劇。聖體。若何。上曰。一樣矣。國榮曰。去夜寢睡。何如。上曰。善寢矣。國榮進永眞丹。上進御。命讀狀啓。上曰。財用之匱竭。莫甚於此時。國用每患不足。故民生自然困瘁。是亦傷痛處也。國榮曰。生民困瘁。專由於傷財濫用。征斂無藝。是故。取之有度。用之有節。則財用常足。民力舒矣。取之無度。用之無節。則財用漸縮。民力漸困矣。古之聖王。視民如子。一粒之妄用。若割吾子之飢肉。一縷之妄費。若斷吾子之毛髪。則寧有浚其膏血。絶其咽喉。以自快足於己哉。殿下每於節用二字。克念不懈。則財用不患不足。民力不患不舒矣。夫節用。非吝嗇之謂也。凡係爲民濟民之事。不可節用。而亦不可吝嗇也。今者北民。荐遭凶歉。如非朝廷之別般區劃。則將未免顚連之患。北伯所請之穀物。當無加減。其數轉運。雖甚至難。此等之事。不計穀物之多少。以救濟爲急。則亦爲聖德之大矣。上曰。救民濟民之事。豈有可惜者乎。命讀草記訖。命退去。諸臣以次出。
정조 0년
丙申十一月十七日午時。上詣孝明殿。晝茶禮親奠入侍時。左承旨蔡弘履。右承旨鄭民始。左副承旨金鍾秀。右副承旨徐有防。同副承旨李普溫。假注書李兢淵。記注官金鳳顯卜台鎭。以次侍立訖。上具衰服。自齋室詣孝明殿。行晝茶禮。儀注上同上曰。經筵官先爲詣閤習講。上入齋室。諸臣以次退出。
정조 0년
丙申十一月十七日午時。上御興政堂。晝講入侍時。知事黃景源。特進官李徽之。參贊官李普溫。侍讀官李在學李獻慶。假注書李兢淵。記注官金鳳顯卜台鎭。安春君浵。副護軍田翊顯。以次進伏訖。上讀前受音訖。在學進讀。自癸未葬宋穆公。止其暴益肆矣。上又讀新受音訖。在學曰。穆公私諡也。其不請之之罪固大矣。而言其本。則非特宋之罪也。夷王下堂見諸侯。楚始僭王。而天討不能行。故漸至於諸侯皆不請諡。此非一朝一夕之故也。故凡事不可不防微。而至於討逆。則尤有甚焉。古書曰。禍之作。不作於作之日。必有所由。今當懲討之時。伏望益加留念於防微之道焉。下章傳。云强者多兼數畿。弱者日以侵削。此指諸侯言之。而以一國言之。則貪吏之豪强者。卽此時之强諸侯也。良田美土。盡爲强者之兼竝。至於窮民。自無恒産。强者益强。弱者益弱。此實今日之痼弊也。古者限田之法。雖難遽行。而捄本之道。在於懲貪。殿下固已嚴於懲貪之典。而必益申明贜法。然後兼竝之弊。庶可少救矣。上曰。所奏果好矣。獻慶曰。隣國會葬。乃是一事。而或有討其賊而不葬者。或有諱其辱而不葬者。或有治其罪而不葬者。或有避其號而不葬者。有此許多般不同之義。此所謂毫釐之差。千里之謬也。義理如蠶絲牛毛。孟子不受齊金。而受金於宋。同一饋遺。而辭受不同。故必有自家之衡尺。然後可以稱量。此所以君子貴窮理之學也。讀書之際。必沈潛玩索。隨處生疑。然後可以有得矣。莒人代杞。杞乃二王之後也。周家以賓禮待之。杞宋助祭於周京。則詩人賦振鷺詩以美之曰。我客戾止。亦有斯容。以此觀之。則周家之禮待杞宋。爲如何。而今至於微小之莒人。擅兵而伐之。此禮樂征伐。不能自天子出故也。是以權綱下移。則國不爲國。此當鑑戒處也。且講章之外。通考上下。則葬宋穆公。乃魯隱公三年事也。是年周天子崩。以康王之誥觀之。天子崩則四方諸侯。皆奔問。而隱公不知奔問之義。隣國之喪。則爲之會葬。觀於此則魯之罪著矣。如此而天子不能致討。可以觀世變也。上曰。所奏。好矣。景源曰。儒臣皆已陳達。更無餘蘊。而大抵爲臣子。而不能討君父之賊。如小國而自相爲侵伐之事。皆是春秋難容之罪。而原其本。則實由於上之人。失其權綱。不能率下之致。此爲後世人辟鑑戒處也。徽之曰。聖人作春秋之本意。莫大於尊君父討亂逆息邪說正人心。而以今日言之。則亂逆猶未盡討。人心猶未能快正。伏願聖上。留念於春秋之義焉。普溫曰。周文之時。則虞芮閑田。而今反有小邦爭田之擧。此可見世道之衰微。君綱之解弛也。救弊之道。實在於正心修身。以德化人。君綱不期嚴而自嚴矣。上曰。所達是矣。命退。諸臣以次出。
정조 0년
都承旨洪國榮藥院直。左承旨蔡弘履坐。右承旨鄭民始坐。左副承旨未差。右副承旨徐有防坐直。同副承旨李普溫坐直。注書二員未差。假注書柳孟養藥院直李兢淵仕直。事變假注書李殷模仕。
정조 0년
蔡弘履。以都摠府言啓曰。副摠管李邦一。以禁軍別將禁軍等操鍊事。露梁晝仕出去之意。敢啓。傳曰。知道。
정조 0년
鄭民始啓曰。合辭方張之時。許久闕啓。殊涉未安。兩司除在外外。未肅拜呈告人員。倂卽牌招。何如。傳曰。允。
정조 0년
傳于徐有防曰。晝茶禮今方親奠。而晝講時刻已迫。特進官無入來之人。今日晝講停。
정조 0년
徐有防啓曰。今日晝講命下之後。特進官實故人外。吏曹參判權噵。同知中樞府事宋文載。謂有身病。行副司直趙㻐。謂有情勢。特敎催促之下。終不入來。至有停講之命。事體所在。誠極未安。竝從重推考。何如。傳曰。允。
정조 0년
傳于李普溫曰。左副承旨入侍。
정조 0년
以京畿監司罪人放未放啓本。傳于李普溫曰。今日內使之回啓。
정조 0년
兵曹口傳政事。以洪志浩爲兼內乘。
정조 0년
徐有防啓曰。吏曹判書李徽之。參判權噵牌不進。推考傳旨。今方捧入。而開政命下之後。如是違牌。不卽擧行。事甚未安。更卽牌招開政。何如。傳曰。允。
정조 0년
又啓曰。宣傳官南有寬。旣承敦義門留門出送宣傳官二人之下敎。而止出送一人。還閉入來。致有更請留門之擧。誠極可駭。所當從重勘處。而本院請推之外。無他可施之罰。何以爲之。敢稟。傳曰。決棍三度。
정조 0년
李普溫啓曰。京畿放未放啓本。今日內回啓事。命下矣。判義禁蔡濟恭。以未肅拜不得擧行云。卽爲牌招。何如。傳曰。允。
정조 0년
又以兵曹言啓曰。依傳敎。宣傳官南有寬。決棍三度之意。敢啓。傳曰。知道。
정조 0년
徐有防。以弘文館言啓曰。本館上番姑降入直。事甚未安。今日政新除授玉堂。待下批仍卽牌招。以爲推移入直之地。何如。傳曰。允。
정조 0년
有政。吏批啓曰。判書李徽之式暇。參議兪彦鎬受由在外。小臣獨政未安。何以爲之。敢稟。傳曰。仍爲之。
정조 0년
吏批。判書李徽之式暇。參判權噵進。參議兪彦鎬呈辭在外。承旨李普溫進。以李在協爲大司憲。鄭宇淳爲校理。閔養燮爲副校理。李儒慶朴在源爲修撰。鄭昌聖爲戶曹參判。徐有後爲社稷令。李徽之爲典醫提調。李景祜爲活人提調。趙宗喆爲宜寧縣令。洪樂性爲尙衣提調。尹東暹爲刑曹判書。
정조 0년
兵批。行判書洪樂性習陣進。參判閔百奮禁推。參議宋鍈入直進。參知柳焵病。以兪聖基同知單付。李潤禧僉知單付。李明運管城將單付。鄭好仁李敬養爲副司直。沈有鎭爲副司果。
정조 0년
備忘記。傳于洪國榮曰。呈辭參判許遞。左副承旨金鍾秀。沈屈幾年。何靳一資。工曹參判除授。牌招察任。
정조 0년
傳于李普溫曰。坐直承旨。與玉堂上下番入侍。
정조 0년
李普溫啓曰。臣與左副承旨金鍾秀伴直矣。移拜工曹參判。伴直無人。右副承旨徐有防。所當牌招入直。而拘於廳規。不得請牌。何以爲之。敢稟。傳曰。牌招。
정조 0년
傳于李普溫曰。工曹參判謝恩催促。
정조 0년
徐有防。以吏曹言啓曰。宗簿寺正李行源。呈狀內。身病甚重。勢難察任云。依例改差。何如。傳曰。允。
정조 0년
蔡弘履。以司僕寺一二提調意啓曰。兼內乘具埱。身病猝重。勢難察任。今姑改差。卽令該曹。口傳差出。以爲推移入直之地。何如。傳曰。允。
정조 0년
司諫金履禧。掌令李枰尹在醇。獻納金東淵。校理李在學。副校理李儒慶啓曰。請還寢付處罪人韓翼謩延安府移配之命。仍施遠竄之典。
정조 0년
又啓曰。請和緩爲先削去。其號依律處斷。答三司合啓曰。不允。
정조 0년
司諫金履禧。掌令李枰尹在醇。獻納金東淵啓曰。請穩城府定配罪人趾海。濟州牧定配罪人纘海。更令王府。拿鞫嚴問。快施當律。
정조 0년
又啓曰。請洪樂任亟命王府。拿鞫嚴問。
정조 0년
又啓曰。請杖配罪人韓命周。亟令王府。設鞫嚴問。答兩司合啓曰。不允。
정조 0년
掌令李枰尹在醇啓曰。請大靜縣爲奴罪人金壽賢。依律處斷。
정조 0년
又啓曰。請鏡城定配罪人述海。拿鞫嚴問得情。
정조 0년
又啓曰。請爲奴罪人河翼龍金重得。亟令王府。拿鞫得情。快正王法。
정조 0년
又啓曰。請放逐罪人安大濟。更令王府。拿鞫得情。
정조 0년
又啓曰。請削黜罪人金漢耆。亟施竄配之典。
정조 0년
又啓曰。請竄配罪人金載順。性本妖邪。濟以附麗。及當新化之後。尙逭黨與之誅。一世之駭憤。十手之指點久矣。今其一疏。不思革面之圖。敢懷護逆之心。細究全篇。隱然有扶抑之意。必欲售漫漶之計。當此嚴懲討鋤亂逆之日。此等輩陽面陰嘗試凶論之類。決不可薄竄而止。請海南縣竄配罪人金載順。亟令王府。拿鞫嚴問。答府啓曰。不允。
정조 0년
獻納金東淵啓曰。請南海縣圍籬安置罪人具庠。更令王府。拿鞫得情。快正王法。又啓曰。請大靜縣爲奴罪人金壽賢。更令王府。拿鞫嚴問。依律處斷。又啓曰。請旌義縣荐棘罪人尹泰淵。亟令王府。拿鞫嚴問得情。快正王法。又啓曰。請爲奴罪人河翼龍金重得。亟令王府。拿鞫得情。快正王法。又啓曰。請海南縣定配罪人李弘濟。亟令王府。拿鞫嚴問。答啓曰。請海南縣竄配罪人金載順。亟令王府。拿鞫嚴問。答院啓曰。不允。